Решение на Съда (пети състав) от 30 април 2025 г. (преюдициално запитване от Bundesgerichtshof — Германия) — Novel Nutriology GmbH/Verband Sozialer Wettbewerb eV
(C-386/231, Novel Nutriology)
(Преюдициално запитване — Защита на потребителите — Регламент (ЕО) № 1924/2006 — Хранителни и здравни претенции за храните — Член 10, параграфи 1 и 3 — Специфични условия, приложими за здравните претенции — Членове 13 и 14 — Списъци на разрешените здравни претенции — Член 28, параграфи 5 и 6 — Преходни мерки — Рекламиране на хранителна добавка чрез използване на здравни претенции относно ботанически субстанции, включени в състава на тази добавка — Здравни претенции, чиято оценка е била отложена от Европейската комисия — Приложимост на Регламент № 1924/2006)
Език на производството: немски
Запитваща юрисдикция
Bundesgerichtshof
Страни в главното производство
Жалбоподател: Novel Nutriology GmbH
Ответник: Verband Sozialer Wettbewerb eV
Диспозитив
Член 10, параграфи 1 и 3 от Регламент (ЕО) № 1924/2006 на Европейския парламент и на Съвета от 20 декември 2006 година относно хранителни и здравни претенции за храните, изменен с Регламент (ЕО) № 109/2008 на Европейския парламент и на Съвета от 15 януари 2008 г.,
трябва да се тълкува в смисъл, че
не допуска в рамките на търговската реклама, която се прави за хранителна добавка, съставена от „ботанически субстанции“ по смисъла на Регламент (ЕС) № 432/2012 на Комисията от 16 май 2012 година за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата, да бъде разрешено — докато Европейската комисия не е приключила с разглеждането на здравните претенции относно ботаническите субстанции с оглед на включването им в списъците на разрешените здравни претенции, посочени в членове 13 и 14 от Регламент № 1924/2006, с измененията — да се използват специфични здравни претенции, които се отнасят до такива субстанции и описват или се позовават на психологични или поведенчески функции, или да се прави позоваване на общите, неспецифични ползи от подобна субстанция за цялостното добро здраве и здравно благополучие, щом това позоваване не е съпроводено от специфична здравна претенция, включена в споменатите списъци, освен ако използването на такива претенции е разрешено съгласно член 28, параграф 6 от този регламент.
____________
1 ОВ C 338, 25.9.2023 г.